Graad R middagstudie reëls - Fichies | Fichardtpark Primêre Skool Bloemfontein
Graad R middagstudie reëls
1. MIDDAGKOS SAKKIE
Middagkos moet asb. in ‘n aparte kosblik gesit word. Die kosblik, koeldrank en lekkertjies moet saam in die koelsakkie gesit word. Die sakkie moet asb. klein wees. Geen middagkos mag in die tasse gelos word nie. U moet asb. die middagsakkie in u kleuter se klas in die krat plaas.
2. MIDDAG KOSBLIK
U moet asb. 2 aparte koeldranke hê. Indien u slegs een bottel bring, moet dit in u kleuter se tas bly vir die oggend. Ons kan nie gedurende verversingstyd elke oggend koeldrank in die yskas gaan haal nie. Alles moet asb. gemerk wees – die kosblik se onderste deel en die deksel, asook die koeldrankbotteltjie.
3. WARM MAAK
Kossies wat warm gemaak moet word, moet asb. apart wees van kos wat koud moet bly. Sodra kos uit die kosblik gehaal moet word, raak dit deurmekaar. Meer as een kleuter se kos word op ‘n slag warm gemaak en later weet ons nie meer watter kos is watter kleuter sin nie. Tee, koffie of Milo moet ook alreeds klaar aangemaak word by die huis. U moet dan net asb. op die botteltjie aandui dat dit warm gemaak moet word. Ons kan nie elke botteltjie oopmaak om te kyk wat binne-in is nie.
4. GAARMAAK VAN KOS
Sop en “two minute noodles” is meer as welkom, maar u moet dit asb. reeds by die huis gaarmaak, sodat ons dit net hoef warm te maak.
Onthou asb. dat lekkergoed nie verpligtend is nie. ‘n Vruggie is net so welkom! Sit ook asb. net ‘n klein hoeveelheid in. Daar is ‘n spesifieke tyd wat dit geëet moet word en die kleuter wil dit gewoonlik alles opeet, waarvoor daar nie altyd tyd is nie. Geen kougom is toelaatbaar nie.
U MOET asb. ‘n lepel of vurkie insit vir u kleuter, indien hy/sy dit gaan benodig. Die middag-assistent kan nie die res van die klas alleen los om eetgerei te gaan haal nie. U kan sommer ‘n pakkie plastiese lepels in u kleuter se tassie sit, sodat hy/sy dit net kan uithaal.
Ons vra asb. u samewerking in die verband. Boeties en sussies kan ongelukkig nie gedurende die middag vir die kleuters kom kuier nie. Indien ‘n boetie/sussie die kleuter kom haal en hulle gaan wag buite die hek, is die kleuter nie meer ons verantwoordelikheid nie. Ons verkies dat die kleuter eers afgehaal word wanneer u arriveer. Boeties/sussies moet egter buite die hekke onder die bome vir u wag. U kleuter mag nie self na die motor gaan as u kom nie. Alle kinders word afgehaal binne in die terrein.
Help ons asb. met toesig wanneer u u kleuter kom haal of wanneer boeties/sussies kom. Geen kleuter of leerder mag op die hek klim om dit oop te maak nie. Indien die boetie/sussie nie kan bykom nie, moet u maar die hek vir hulle kom oopmaak.
Rustyd is ‘n verpligte deel van die middag. U kleuter hoef nie te slaap nie, maar almal moet rustig raak. Hulle gaan lê om en by 13:30 op die matrassies. Indien u kleuter nie mag slaap nie, moet u dit asb. vir ons deurgee, sodat ons hom/haar om 14:15 kan wakker maak wanneer die res van die kleuters opstaan. Andersins word die kleuters wat slaap om 14:45 wakker gemaak. Ons kan egter nie vir u kleuter toelaat om te sit of iets anders te doen nie. Kussings is ongelukkig nie toelaatbaar nie, aangesien ons nie stoorplek daarvoor het nie. In die winter voorsien die skool komberse vir die kleuters.
Soms, wanneer ons op ‘n uitstappie gaan deur die loop van die oggend, bring die kleuters piekniekkos saam. Middagkleuters moet egter nog steeds kos inpak vir middagsorg.
Middagsorg duur net tot 17:15.